Ons is God se oogappel | Netwerk24
Ons is God se oogappel
Deur Stephan Joubert 04 Desember 2019 00:00
As daar een woord is wat baie emosie ontlok, is dit "voortrek". Wanneer kinders voel hul ouers trek een van die ander kinders in die huis voor, is die vet in die vuur.
Geen wonder dat Josef se broers van hom ontslae wou raak omdat hy die witbroodjie was van hul pa, Jakob nie. Of hoekom Kain sy broer Abel in Genesis 4 vermoor het nadat God sy offer aangeneem het.
Jaloesie en haat daag gereeld op wanneer mense voorgetrek word. In die Romeinebrief skryf Paulus dat God nié hierdie spel met sy kinders speel nie. Hy trek niemand voor bokant die res nie. Hy het al sy kinders ewe veel lief. Hy het nie geestelike witbroodjies wat gedurig 'n hemelse binnebaan het nie. Ons almal is ewe veel Syne. Ons almal het ewe veel toegang tot Hom.
Dit is nie asof die Here meer luister na geestelik betiteldes as na ander gelowiges nie. Ons almal is die appel van sy oog.